Nebbteger

Nebbteger (Anthocoridae) tilhører tegene, en gruppe av nebbmunner. Nebbteger lever av plantesaft fra planter og trær, men også som rovdyr, der de suger ut kroppsvæske fra andre dyr, som bladlus. 
Gruppen omfatter drøyt 500 kjente arter fordelt på ca. 80 slekter. Det er funnet 88 arter i Europa og 23 arter av nebbteger i Norge.


== Utseende ==
Nebbteger er små, vanligvis i fargene brunt, svart og gult. Nymfene er ofte skarpt røde. Vingene kan ha lysere flekker (felt). Hodet er forholdsvis lite og smalt, framstikkende med en tydelig «hals» og «snute» mellom antennene. Sugesnabelen er nokså lang og spiss. Kroppen er tydelig oval, men avlang og ikke ovalt-rund. De er ofte ganske flatrykt og mellom 2 og 5 millimeter lang.


== Levevis ==

De finnes på mange ulike leveområder (habitat), på jordoverflaten, på planter og trær, under bark, på sopp. 
Nebbteger er nebbmunner, det vil si at de har sugende munndeler. De aller fleste artene er rovdyr og lever av andre mindre dyr, som de fanger og suger kroppsvæsken ut av. Noen få arter er skadedyr i jord- og landbruket, ved at de suger plantesaft fra nyttevekster. På den andre siden er mange arter ansett som svært nyttige fordi de er viktige naturlige fiender for skadeinsekter, blant annet er vanlig nebbtege (Anthocoris nemorum) ansett som et av de viktigste nytteinsektene i fruktdyrking i Norge. Enkelte arter i slekten Xylocoris lever hele sitt liv i termitt-tuer.
Paringen hos disse tegene er spesiell i og med at hannen ikke sprøyter inn spermiene gjennom hunnens kjønnsåpning, men borer et hull i kroppsveggen og sprøyter dem inn i kroppshulen, hvorpå de vandrer til ovariene. Dette kalles traumatisk inseminasjon og finnes også hos de beslektede familiene Polyctenidae og Cimicidae.  Eggene legges i grupper i vegetasjonen, festet på undersiden av et blad, på bark eller lignende. 
Nebbteger har ufullstendig forvandling – overgang fra nyklekt nymfe til det voksne kjønnsmodne insektet går gradvis gjennom flere hudskifter eller nymfestadier.


== Nyttedyr ==
Enkelte arter brukes til biologisk kontroll, fordi de er rovdyr som lever av skadedyr på avlinger i landbruket. De spiser, eller riktigere, suger ut kroppsvæske fra bladlus, skjoldlus, larver av sommerfugler og trips.


== Bitt på mennesker ==
Noen ganger skjer det at mennesker blir bitt av nebbteger, og da av de artene som lever som rovdyr. Bittet er smertefullt og etterlater seg et lite rødt merke på huden.


== Systematisk inndeling med norske arter ==
Familien nebbteger er systematisk plassert i gruppen Cimicomorpha, sammen med: Pachynomidae, Rovteger, Velocipedidae, Microphysidae, Joppeicidae, Thaumastocoridae, Bladteger, Netteger, Medocostidae, Nabidae, Lasiochilidae, Plokiophilidae, Lyctocoridae, Cimicidae og Polyctenidae 

orden nebbmunner (Hemiptera)
underorden plantesugere (Homoptera) (parafyletisk)
underorden teger (Heteroptera)
overfamilie Cimicomorpha
familie nebbteger (Anthocoridae)
underfamilie Anthocorinae
gruppe Anthocorini
slekt  Acompocoris
Acompocoris alpinus Reuter 1875
Acompocoris montanus Wagner 1955
Acompocoris pygmaeus (Fallén 1807)
slekt Anthocoris
Anthocoris amplicollis Horváth 1893
Anthocoris confusus Reuter 1884
Anthocoris gallarumulmi (De Geer 1773)
Anthocoris limbatus Fieber 1836
Anthocoris nemoralis (Fabricius 1794)
vanlig nebbtege, Anthocoris nemorum (Linnaeus 1761)
Anthocoris pilosus (Jakovlev 1877)
Anthocoris simulans Reuter 1884
slekt Elatophilus
Elatophilus nigrellus (Zetterstedt 1838)
Elatophilus stigmatellus (Zetterstedt 1838)
slekt Temnostethus
Temnostethus gracilis Horváth 1907
Temnostethus pusillus (Herrich-Schaeffer 1835)
slekt Tetraphleps
Tetraphleps bicuspis (Herrich-Schaeffer 1835)
gruppe Oriini
slekt Orius
Orius vicinus (Ribaut 1923) [= Heterorius vicinus]
Orius niger (Wolff 1811)
underfamilie Lasiochilinae – ikke i Europa
underfamilie Lyctocorinae
slekt Lyctocoris
Lyctocoris campestris (Fabricius 1794)
slekt Scoloposcelis
Scoloposcelis pulchella (Zetterstedt 1838)
slekt Xylocoris
Xylocoris galactinus (Fieber 1836) [= Proxylocoris galactinus]
Xylocoris cursitans (Fallén 1807)
Xylocoris formicetorum (Boheman 1844)


== Kilder ==
Coulianos, C.-C. 1998. Annotated Catalogue of the Hemiptera-Heteroptera of Norway. Fauna Norv. Ser.B 45 (1-2), side 11-39
Fauna Europaea Web Service (2004) Fauna Europaea version 1.1,  www.faunaeur.org – utbredelsesdatabase for europeiske dyr.
Ottesen, P.S. (red.) 1993 Norske Insektfamilier og deres artsantall. NINA utredning 055, 40 sider.
Australian Faunal Directory – Anthocoridae (2002) [1]


== Eksterne lenker ==
(en) Nebbteger – oversikt og omtale av artene i WORMS-databasen 
(en) Nebbteger i Encyclopedia of Life 
(en) Nebbteger i Global Biodiversity Information Facility 
(no) Nebbteger hos Artsdatabanken 
(sv) Nebbteger hos Dyntaxa 
(en) Nebbteger hos Fauna Europaea 
(en) Nebbteger hos Fossilworks 
(en) Nebbteger hos ITIS 
(en) Nebbteger hos NCBI 
(en) Kategori:Anthocoridae – bilder, video eller lyd på Wikimedia Commons 
Anthocoridae – detaljert informasjon på Wikispecies 
Norsk Entomologisk forening – for deg som vil lære mer om insekter.